钦定古今图书集成/明伦汇编/氏族典/第080卷 > 吴宽
## 钦定古今图书集成/明伦汇编/氏族典/第080卷 > 吴宽

按《明外史吴宽传》：“宽字原博，长洲人。以文行有声诸
生间。成化八年，会试、廷试皆第一，授修撰，侍孝宗东
宫，每筵讲，闲雅详明。秩满，进右谕德。孝宗即位，以旧
学迁左庶子，预修《宪宗实录》成，进少詹事，兼侍读学
士。弘治九年，擢吏部右侍郎。丁继母忧，吏部员缺，命
虚位待之。服满还任，转左，改掌詹事府，入东阁，专典”
诰敕。十六年进礼部尚书。时词臣望重者，宽为最，谢
迁次之。迁既入阁，尝为刘健言，欲引宽共政，健不从。
及迁引退，举宽自代，亦不果用。中外皆为之惜。卒于
官。赠太子太保，谥文定。授长子奭中书舍人，补次子
奂国子生。宽行履高洁，不为激矫，而自守以正。于书
无不读，诗文有典则，兼工书法。